SCB ยกระดับโมบายแบงก์กิ้ง หนุนยอดผู้ใช้งานแอปฯ “SCB EASY” แตะ 9 ล้านราย
SCB บุกตลาดโมบายแบงก์กิ้งครึ่งปีหลัง ปักเป้ายอดผู้ใช้งานแอปฯ "SCB EASY" แตะ 9 ล้านราย
22 ส.ค. 2561

นายธนา เธียรอัจฉริยะ รองผู้จัดการใหญ่อาวุโส ธนาคารไทยพาณิชย์ จำกัด (มหาชน) หรือ SCB เปิดเผยว่า ในช่วงครึ่งปีหลังของปี 2561 ธนาคารจะพัฒนาแพลตฟอร์มการให้บริการโมบายแบงก์กิ้งแอปพลิเคชัน (SCB EASY) เพื่อตอบโจทย์ไลฟ์สไตล์ผู้บริโภค พร้อมรองรับยอดผู้ใช้งานที่มากขึ้น
ทั้งนี้ การพัฒนาเทคโนโลยีด้านโมบายแบงกิ้ง เพื่อสอดคล้องกับวิสัยทัศน์ Bank as a platform ที่สามารถตอบสนองทุกความต้องการของลูกค้าได้อย่างครอบคลุมทุกรูปแบบ โดยมีเป้าหมายสูงสุดเพื่อเป็นดิจิทัลแพลตฟอร์มขนาดใหญ่ที่ถูกขับเคลื่อนด้วยเทคโนโลยี ซึ่งหลังจากที่ธนาคารไทยพาณิชย์ได้ประกาศยกเลิกค่าธรรมเนียมธุรกรรมที่ผ่านทาง SCB EASY ไปเมื่อเดือนมีนาคม 2561 ที่ผ่านมา ส่งผลให้ยอดการสมัครใช้งานแอปพลิเคชันสูงขึ้น โดยขณะนี้มียอดผู้ใช้งานปัจจุบัน 7 ล้านราย และคาดว่ายอดผู้ใช้งานจะขึ้นไปถึง 9 ล้านรายในปีนี้
นอกจากนี้ ธนาคารยังคงมุ่งมั่นพัฒนาและให้ความสำคัญกับการสร้างฟีเจอร์ใหม่ๆ บนแอปพลิเคชั่น อย่างต่อเนื่อง ภายใต้แนวคิด Digital Experience เพื่อเปลี่ยนประสบการณ์ดิจิทัลให้กับลูกค้า อันจะนำไปสู่โอกาสในการสร้าง Customer Engagement ได้มากยิ่งขึ้น
“ประเทศไทยเป็นประเทศที่ประชาชนใช้เวลาอยู่กับอินเตอร์เนตเป็นอันดับต้นๆ ของโลก โดยมีค่าเฉลี่ยการใช้งานสูงถึง 5 ชั่วโมงต่อวัน ทำให้ธนาคารคาดว่า แอปพลิเคชันโมบายแบงก์กิ้งจะได้รับความนิยมสูงขึ้นเรื่อยๆ และมีโอกาสขยายตัวได้อีกมาก เราจึงต้องพัฒนาแอปพลิเคชั่นให้รอบรับทุกธุรกรรมให้กับลูกค้า โดยขณะนี้ธุรกรรมที่ทำผ่านธนาคารสามารถทำรายการผ่าน SCB EASY ได้แล้ว 90%” นายธนา กล่าว
ขณะที่ในช่วงครึ่งหลังของปีนี้ ธนาคารหวังเพิ่มยอดสินเชื่อส่วนบุคคลผ่านบัตรเครดิตให้มีมากขึ้น โดยธนาคารเตรียมพัฒนาแพลตฟอร์มโมบายแบงกิ้งเพื่อรองรับการขอสินเชื่อฉุกเฉินผ่านบัตรเครดิตธนาคาร หรือสินเชื่อส่วนบุคคลบัตรเครดิต โดยไม่จำเป็นต้องใช้บัตรเครดิต เชื่อว่าแพลตฟอร์มดังกล่าว จะช่วยให้ยอดสินเชื่อนี้เติบโตขึ้นมาก
ส่วนแผนงานการขอแต่งตั้งตัวแทนของสถาบันการเงิน Banking Agent ขณะนี้ธนาคารอยู่ระหว่างทำการศึกษา ซึ่งจากผลการศึกษาในเบื้องต้น ธนาคารยังไม่เห็นประโยชน์รวมถึงรูปแบบโมเดลของการจัดการทางการเงินยังไม่มีความชัดเจนนัก อย่างไรก็ตามธนาคารก็ไม่ได้ทิ้งประเด็นนี้ เพียงขอศึกษาแนวทางให้มีความชัดเจน  โดยที่ผ่านมาธนาคารได้มีทำการศึกษากับพันธมิตรหลายรายที่จะเป็นตัวแทนแบงค์กิ้งเอเจนท์  แต่ยังไม่มีข้อสรุปใด และขอดูผลจากสถาบันการเงินอื่นก่อน